Roger Michael Mahony

Životopis

Študoval v kňazskom seminári arcidiecézy Los Angeles. Následne bol 1. mája 1962 vysvätený za kňaza pre diecézu Fresno-Monterrey. Pokračoval v štúdiu sociálnej práce na Catholic University of America vo Washingtone. Pastoračne pôsobil vo svojej materskej diecéze a neskôr, po jej rozdelení na dve samostatné jednotky, pracoval v diecéze Fresno. Bol známy sociálnymi aktivitami v prospech robotníkov prichádzajúcich z Mexika. V rokoch 1964 – 1970 bol riaditeľom diecéznej katolíckej charity. V rokoch 1973 – 1975 bol farárom katedrálnej farnosti vo Fresne, pôsobil tiež ako kancelár kúrie.

Biskup a kardinál

V roku 1975 ho pápež Pavol VI. menoval za pomocného biskupa diecézy Fresno. Biskupskú vysviacku mu dňa 19. marca 1975 udelil diecézny biskup Fresna Hugh Aloysius Donohoe. Spolusvätiteľmi boli pomocný biskup arcidiecézy Los Angeles William Robert Johnson a pomocný biskup diecézy Sacramento John Stephen Cummins. Počas svojho pôsobenia vo Fresne bol zároveň na základe svojich dovtedajších skúseností poverený guvernérom Kalifornie viesť predstavenstvo novovytvorenej kalifornskej komisie pre vzťahy v poľnohospodárstve, prvej odborovej komisie tohto typu v USA. 15. februára 1980 bol menovaný biskupom diecézy Stockton.
12. júla 1985 sa stal arcibiskupom Los Angeles ako prvý rodák z tohto mesta. Krátko po svojom menovaní v roku 1986 založil Nadáciu pre katolícke vzdelávanie. Pápež Ján Pavol II. ho menoval za kardinála s titulárnym kostolom Ss. Quattro Coronati 28. júna 1991.
V roku 1994 zemetrasenie zničilo katedrálu sv. Vibiany v Los Angeles. Kardinál Mahony sa rozhodol vybudovať novú katedrálu. V roku 2002 bola postavená moderná katedrála Panny Márie. Kardinál bol angažovaný v mnohých občianskych aj cirkevných iniciatívach spojených s migráciou a jej sociálnymi aspektmi. V rokoch 2005 a 2013 sa ako volič zúčastnil konkláve, na ktorých boli zvolení pápeži [Benedikt XVI.]] a František. V roku 2011 požiadal o uvoľnenie z úradu, čomu pápež okamžite vyhovel.

Sexuálne zneužívanie maloletých počas jeho pôsobenia

Ešte ako biskup stocktonskej diecézy musel Mahony v roku 1980 riešiť prípad kňaza, ktorý bol obvinený zo sexuálneho zneužívania detí. Mahony kňaza preložil do inej farnosti, kde však zneužívanie pokračovalo. Neskôr, v roku 1998 diecéza prehrala súdny spor a musela obetiam kňaza vyplatiť 30 miliónov dolárov.
Počas pôsobenia v Los Angeles Mahony navonok tvrdo vystupoval voči násilníkom z radov kléru. Už v roku 1988 arcidiecéza začala uplatňovať tzv. zero tolerance politiku. Niekoľko desiatok kňazov muselo opustiť kňazstvo. V roku 2007 arcidiecéza priznala pochybenia a uzavrela rekordne vysoké mimosúdne vyrovnanie s obeťami vo výške 660 miliónov dolárov.
V roku 2013 však publikovala arcidiecéza pod novým vedením viac ako 12 000 strán dokumentov, v ktorých sú opísané postupy kúrie voči ohláseným prípadom sexuálneho zneužívania mladistvých – zo začiatku tieto prípady vzbudzovali nedôveru hierarchie a ich dôsledkom bolo prekladanie kňazov a zamlčiavanie týchto skutkov. Neskôr dochádzalo k tvrdým postihom voči páchateľom. Na základe zverejnenia týchto dokumentov nový arcibiskup Gómez zakázal Mahonymu vykonávať akúkoľvek verejnú činnosť a zároveň prijal rezignáciu jedného z dotknutých pomocných biskupov.
Kardinál Mahony bol vyslaný pápežom ako jeho reprezentant na oslavy 150-teho výročia vzniku scrantonskej diecézy v Pensylvánii. Po mnohých protestoch voči jeho oficiálnej účasti na tejto udalosti sa však svojej úlohy legáta vzdal.